Line Barfod (EL), 2003-04-24:
Jeg vil gerne takke for alle de positive bemærkninger, der er kommet.
Det lyder jo, som om det skulle være muligt at få gennemført noget, hvis vi bare lige kunne finde nogle penge til det.
Det var jo det, som vi - som fru Anne Baastrup også var inde på - prøvede at gøre opmærksom på, at dengang man indførte moms på advokatsalærerne, mente man altså, at så skulle nogle af de penge, der kom ind i statskassen, også bruges til at sikre borgerne en bedre adgang til at få juridisk rådgivning.
Skatteministeriet har opgjort, at i 2001 var det omkring 1 mia. kr., statskassen fik ind på moms på advokatsalærer.
Jeg ved godt, at de penge bliver brugt til andre formål i dag, men så kunne man jo prøve at se på, om der måske var nogle af de formål, som man ikke ville bruge penge på.
Faktisk tror jeg også, at hvis man gjorde noget mere ud af forebyggende rådgivning, kunne der faktisk undgås en del retssager, og man kunne undgå, at en del mennesker kom ud i forskellige problemer, bl.a. i forhold til gældsrådgivning.
Som fru Elisabeth Arnold gjorde opmærksom på, har De Radikale og Enhedslisten fremsat et forslag om gældsrådgivning, som vi skal behandle senere.
Jeg vil også gerne gøre opmærksom på, at der ikke er sat tidsfrister på, og det er heller ikke fra Enhedslistens side noget krav, at alle disse forslag bliver gennemført på én gang, så vi håber, det kan lykkes at få gennemført en række
af dem hen ad vejen.
Vi vil i hvert fald blive ved med at holde fast i sagen.
Det glæder mig også, at flere af partierne, alle partierne, tror jeg, gerne vil være med til, at vi i Retsudvalget får belyst en række af spørgsmålene bedre.
I forhold til forslaget om omvendt bevisbyrde glæder det mig også, at der ikke er nogen, der umiddelbart har talt imod, at vi prøver at se på, om vi på nogle områder, f.eks. socialområdet, kan indføre omvendt bevisbyrde, så sociale klienter, der kommer i klemme, får nemmere ved at få prøvet deres sag.
Det burde være muligt for os at hive dette enkelte element ud.
Det indgår ikke i Retsplejerådets arbejde, og det kunne være, vi kunne se nærmere på det.
Det får mig til lige at komme med en kommentar til Venstres ordfører, der sagde, at man var imod omvendt bevisbyrde, fordi man hylder princippet om, at det er den, der hævder det usædvanlige, der skal have bevisbyrden.
Desværre har man en gang imellem indtrykket af, når man ser alle de sager, der kommer ude i kommunerne, at det i nogle kommuner i hvert fald er det usædvanlige, at folk får deres ret.
Det burde jo være sådan, at alle får deres ret, men desværre kan man nogle gange have indtryk af, at det ikke er sådan - også ifølge nogle af de undersøgelser, der bliver lavet af Socialforskningsinstituttet.
Så derfor mener jeg faktisk, at vi i hvert fald på det område har et behov for at sikre, at det er nemmere for de sociale klienter at få prøvet deres sag.
Det er helt urimeligt både i de mange sociale sager og for så vidt også i den sag, der kører ved Højesteret i øjeblikket om folkene oppe i Grønland, der blev forflyttet til Thulebasen.
Det har jo været en lang kamp for dem at få lov til at få prøvet deres sag, fordi de også fik afslag på fri proces og fik fastsat en meget høj retsafgift til at starte med.
Det var først, da Højesteret overvejede at diskutere, om det var imod menneskerettighedskonventionen, at retsafgiften var så høj, at Civilretsdirektoratet alligevel besluttede, at fangerne på Grønland kunne få fri proces og få prøvet sagen. Så jeg synes, det tydeligt viser, at der er et behov
for, at vi handler hurtigt lige præcis med hensyn til den del af forslaget
Det håber jeg også kan lykkes at få flere partier med på.
Jeg er glad for sympatien, og jeg kan sige, at Enhedslisten vil holde fast i alle de positive tilkendegivelser, også i det fremtidige arbejde og også i den kommende samling, så jeg håber, at folk holder fast i, at de støtter det her, også når vi kommer til noget mere konkret. Så skal vi nok sørge for at komme med nogle forslag til, hvor pengene kan tages fra, og jeg skal ikke undlade at nævne, at der både er de multinationale og nordsøolien og meget andet, hvor vi kan finde nogle penge.